Jan Inge Kaspersen

Jan Inge Kaspersen (født 7. november 1980 i Stjørdal) er en Arbeiderparti-politiker fra Stjørdal i Nord-Trøndelag. 

Han har vært medlem av Stjørdal kommunestyre siden 1999 og medlem av formannskapet siden 2007. I perioden 2003–2007 var han nestleder i komité for oppvekst og kultur. I 2019 var han Arbeiderpartiets ordførerkandidat. Han ble ikke ordfører, men fortsatte etter valget som gruppeleder i kommunestyret.

Som medlem av Nord-Trøndelag fylkesting 2011–2015 satt han i komité for samferdsel, næring og miljø. Han var leder for Arbeiderpartiets fylkestingsgruppe i Nord-Trøndelag fylkesting 2015–2017, og ble i juni 2016 valgt til leder i komité for plan og økonomi. Etter fylkessammenslåingen ble han valgt inn i fylkesutvalget i Trøndelag.

Han var Arbeiderpartiets 4. vara til Stortinget fra Nord-Trøndelag i perioden 2013–2017.

Kaspersen er utdannet elektriker og telekommunikasjonsmontør og har tatt befalsutdanning i forsvaret. Senere har han tatt flere deltidsutdanninger som teamarbeid og teamledelse, årsstudium i markedsføring, økonomi og ledelse, samt teknisk fagskole med fordypning innen elkraft.
I dag jobber Kaspersen som yrkesfaglærer på Ole Vig videregående skole i Stjørdal.

Referanser

Eksterne lenker 
 
 

Lokalpolitikere i Stjørdal
Ap-politikere i Nord-Trøndelag
Vararepresentanter til Stortinget
Norske elektrikere